Nel tema de Siria hai una cosa evidente (pa min): esi llargaritu un poco agaviotáu que ye fíu d’otru manguán coyonudu y que se llama Bashar al Assad, ye un ímpresentable y un asesín que, con tal de caltenese nel poder, ye capaz d’acabar col so propiu pueblu. Nun sé si emplega armes químiques o non, pero coles normales ya-y abasta y sobra pa matar a munchos miles de conciudadanos. La oposición, polo que yo atalanto, ye una mezclienda de grupos y persones que van dende xente más o menos demócrata, al so estilu, hasta otros arreyaos a Al-qaeda. O seya un combináu esplosivu y perdifícil de remanar. En conxuntu, tampoco nun son unos anxelinos. En cuantes a la guerra en sí, a min paezme qu’hai, dientro’l conflictu, tres guerres distintes: la primera, la de los que lluchen escontra’l llargaritu agaviotáu y el so criminal exércitu, tratando d’echalu y de poner dalgo más curioso al frente’l país. La segunda guerra, la que se da ente suníes y chíies que, pese a ser dambos bandos mui relixosos, lleven dándose caña dende tiempos inmemoriales. Yá sólo por eso, nunca podría creyer nesi dios al qu’ellos dicen obedecer. Ye ésta una guerra bárbara y despiadada na que too val con tal d’esterminar al enemigu, tamién fíu d’Alá. Y esta griesca ensin fin espárdese per auquiera, ensin lleis nin fronteres: Irak, Iran... La tercer guerra ye, al mio xuiciu, la que xueguen les grandes potencies por asitiase nun territoriu xeoestratéxicu mui importante. Falo de los de siempres, los Estaos Xuníos, Rusia y China, pero tamién Israel y dalgún de los paises de la Unión Europea. Al igual que si se tratare d’un tableru d’axedrez, eses grandes potencies con grandes intereses económicos, mueven les sos fiches ensin importa-yos un res lo que-yos pase a les persones. Inclusive paez que dalgunes d’eses criticaes matances, como la de les armes químiques, viénen-yos perbién pa xustificar una intervención armada. Al rodiu d’ello hai munches voces autorizaes que falen de dalgo provocao precisamente pa esa xustificación. Y nun quiero dir más allá coles mios impresiones personales. El próximu día comentaré daqué d’Exiptu, que tien que ver en too esto, pero coles sos propies carauterístiques. Perdón pol atrevimientu.
#000005